**Ministru kabineta noteikumu projekta**

**„****Grozījumi Ministru kabineta 2012.gada 6.novembra noteikumos Nr.747 „Latvijas Nacionālā arhīva darbības noteikumi””** **sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 6.novembra noteikumos Nr.747 „Latvijas Nacionālā arhīva darbības noteikumi”” (turpmāk – Projekts) sagatavots, lai atbilstoši Arhīvu likuma 12.panta pirmajai un astotajai daļai, 20.panta trešajai daļai pilnveidotu Latvijas Nacionālajā arhīvā (turpmāk – Arhīvs) glabāto nacionālā dokumentārā mantojuma dokumentu pieejamību, padarot fiziskajām personām pieejamākus un ērtāk izmantojamus Arhīvā uzkrātos dokumentus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Arhīvu likuma 12.panta astotā daļa nosaka, ka Arhīvā, institūcijas arhīvā un akreditētos privātos arhīvos glabātie publiskie dokumenti personai pieejamās arhīva telpās izmantojami bez maksas. Ja persona ar arhīva dokumentiem var iepazīties, tikai izmantojot speciālo arhīva aprīkojumu (audiovizuālie, kinematogrāfiskie un skaņu dokumenti), par šādu dokumentu izmantošanu arhīva telpās var iekasēt maksu, kuras apmēru nosaka Ministru kabinets. Ministru kabineta 2013.gada 17.septembra noteikumu Nr.857 „Latvijas Nacionālā arhīva publisko maksas pakalpojumu cenrādis” (turpmāk – Cenrādis) pielikuma 6. un 7.12.punkts nosaka maksu par Arhīva sniegtajiem maksas pakalpojumiem – arhīva foto, kino, video, skaņas dokumenta atlasi demonstrēšanai, demonstrēšanu, izsniegšanu un kopēšanu un par arhīva dokumenta izsniegšanu digitālo kopiju izgatavošanai ar pasūtītāja tehniskajiem līdzekļiem. Ministru kabineta 2012.gada 6.novembra noteikumu Nr.747 „Latvijas Nacionālā arhīva darbības noteikumi” (turpmāk – MK noteikumi Nr.747) 21.punkts nosaka, ka privātpersona un institūcija, kura iesniegusi pieprasījumu tāda dokumenta izmantošanai, kuru aizsargā autortiesības vai blakustiesības (audiovizuālie un kinematogrāfiskie dokumenti, fotogrāfijas, skaņu vai citi dokumenti), pirms dokumenta vai tā kopijas saņemšanas noslēdz ar Arhīvu līgumu par dokumenta izmantošanu. Minēto līgumu neslēdz, ja dokumentu izmanto Arhīva lasītavās.  MK noteikumi Nr.747 izdoti, pamatojoties uz Arhīvu likuma 20.panta trešo daļu, kas nosaka, ka Ministru kabinets nosaka Arhīva dokumentu uzkrāšanas, nodošanas un pieņemšanas glabāšanā, uzskaites, aprakstīšanas un pieejamības kārtību, kā arī dokumentu saglabāšanas tehniskās prasības. Saskaņā ar Arhīvu terminoloģijas rokasgrāmatu dokumentu un Arhīvu likuma 1.panta 11.punktu pieejamība ir normatīvajos aktos noteiktas un uzziņas līdzekļu nodrošinātas tiesības, iespējas un līdzekļi informācijas meklēšanai, ieguvei (izguvei) un izmantošanai. Saskaņā ar Arhīvu likuma 12.panta pirmo un astoto daļu brīvi pieejami un izmantojami bez maksas ir Arhīva glabātie dokumenti vai apliecinātas to kopijas personai pieejamās Arhīva telpās Arhīvu likumā noteiktajā kārtībā, ja to pieejamību neierobežo likums. MK noteikumu Nr.747 piektajā nodaļā un 17.punktā noteikts, ka, lai nodrošinātu dokumentu pieejamību, Arhīvs veido uzziņu sistēmu, izsniedz dokumentus vai to kopijas izmantošanai Arhīva telpās, izpilda privātpersonu un institūciju rakstiskus pieprasījumus, sniedz konsultācijas un veic popularizēšanas pasākumus. MK noteikumu Nr.747 20.punkts nosaka, lai dokumentu saņemtu izmantošanai, privātpersona vai institūcija iesniedz Arhīvā attiecīgu rakstisku pieprasījumu, kurā norāda dokumentu tēmu, ierobežotas pieejamības informācijai – arī dokumentu izmantošanas mērķi un pamatojumu. Norādītais regulējums nosaka kārtību, kādā privātpersonai (gan fiziskai personai, gan privāto tiesību juridiskai personai) bez maksas Arhīva lasītavās ir pieejami un izmantojami dokumenti, taču nenosaka kārtību, kādā var iegūt dokumentu kopijas izmantošanai ārpus Arhīva telpām.  Cenrādis nosaka maksu par dokumentu atvasinājumu (tai skaitā kopiju) iegūšana, lai izmantotu tos ārpus Arhīva lasītavām, jo bez maksas noteikta vienīgi pieejamība un izmantošana Arhīva telpās. Līdz ar to atbilstoši Arhīvu likuma 12.panta pirmajai daļai maksu no privātpersonām un institūcijām par dokumentu atvasinājumu izstrādāšanu Arhīvs iekasē saskaņā ar Cenrāža pielikuma 6. un 7.punktu.  Kultūras ministrija un Arhīvs ir saņēmuši vairākkārtējus iedzīvotāju, Latvijas Universitātes Vēstures institūta un Daugavpils Universitātes Humanitārās fakultātes Vēstures katedras aicinājumus atļaut Arhīva lasītavās fiziskajām personām bez maksas fotografēt Arhīva dokumentus.  Projekta mērķis ir veicināt, atvieglot un vienkāršot Arhīvā uzkrāto dokumentu izmantošanu vienīgi attiecībā uz fiziskām personām, kuras kā Arhīva lasītāji ir pieprasījuši un izmanto dokumentus Arhīva lasītavās un kuras vēlas Arhīva dokumentu kopijas iegūt personiskām vajadzībām un zinātniskiem mērķiem ar savu personisko tehniku.  Projekta 1.punkts paredz papildināt MK noteikumus Nr.747 ar 20.1 punktu, nosakot, ka fiziskai personai ir atļauts arhīva lasītavā fotografēt (bez zibspuldzes, statīva vai citām palīgierīcēm) publiskos dokumentus, kuriem nav pieejamības ierobežojumu un kuru reproducēšanu neierobežo autortiesības. Fiziskai personai iegūto dokumentu kopijas ir tiesības izmantot vienīgi personiskiem vai zinātniskiem mērķiem, ievērojot fizisko personu datu aizsardzības prasības.  Projektā ietvertie grozījumi neskar Cenrādī noteiktos maksas pakalpojumus, jo regulēs tikai tādus gadījumus, kad fiziska persona, jau izmantojot Arhīva telpās izsniegtos dokumentus darbam lasītavā, izsniegtajās lietās pati atlasīs nepieciešamos dokumentus un vēlēsies iegūt personai izsniegto dokumentu kopiju, kam nav pieejamības ierobežojuma un kuru reproducēšanu neierobežo autortiesības, pašai to fotografējot (bez zibspuldzes, statīva vai citām palīgierīcēm) ar savu personisko tehniku.  Iegūstot Arhīva dokumentu kopijas, lai tās izmantotu personiskām vajadzībām (dzimtas pētījumiem, piemiņai u.tml.), fiziskai personai ir tiesības izmantot iegūtās kopijas saskaņā ar Fizisko personu datu aizsardzības likuma 3.panta trešo daļu, kas nosaka, ka minētais likums neattiecas uz personas datu apstrādi, ko fiziskās personas veic personiskām vai mājas un ģimenes vajadzībām, turklāt personas dati netiek izpausti trešajām personām. Līdz ar to fiziskas personas pienākums ir iegūtās dokumentu kopijas izmantot tikai un vienīgi personīgām vajadzībām un nav pieļaujama iegūto kopiju nodošana citām personām, izplatīšana, publicēšana.  Iegūstot Arhīva dokumentu kopijas, lai tās izmantotu zinātniskiem mērķiem (pētījumos, publikācijās un darbos, kas ir pieejami citām trešajām personām, piemēram, tiek iesniegti augstskolā), fiziskajai personai ir jāievēro un jānodrošina fizisko personu datu aizsardzības prasības attiecībā uz citām personām, neizpaužot šo personu personas datus.  Arhīvu likuma 13.pants nosaka gadījumus, kādos dokumentiem ir pieejamības ierobežojumi. Gadījumos, kad pieejamība ierobežota ar fizisko personu datu aizsardzības prasībām, tad, ja fiziskā persona būs saņēmusi rakstveida atļauju atbilstoši Arhīvu likuma 12.panta otrajai daļai, persona arī būs tiesīga iegūt minēto ierobežotas pieejamības dokumentu kopijas. Savukārt pārējos gadījumos, kad dokumentu pieejamība ir ierobežota, fiziskā persona varēs iegūt dokumentu kopijas vienīgi, ja normatīvajos aktos tas ir paredzēts vai arī ir tā subjekta atļauja, kas noteikusi pieejamības ierobežojumus.  Vienlaicīgi ar Projekta apstiprināšanu Ministru kabinetā Arhīvs plāno veikt izmaiņas saskaņā ar Arhīvu likuma 12.panta septīto daļu izdotajos Arhīva iekšējos noteikumos par dokumentu izmantošanas kārtību Arhīvā, nosakot, kādā veidā tiks fiksēta informācija par dokumentu kopiju izgatavošanu atbilstoši Projektā noteiktajam, un paredzēta kārtība par fiziskās personas apliecinājuma iesniegšanu, ka persona ir informēta par ar personisko tehniku iegūto Arhīva dokumentu kopiju izmantošanas kārtību un nosacījumiem.  Projekta 1.punktā iekļautais ierobežojums, ka fiziskas personas būs tiesīgas lasītavā fotografēt bez zibspuldzes, statīva vai citām palīgierīcēm ir pamatots ar dokumentu saglabāšanas prasībām un nosacījumiem. Arhīvā tiek glabāti pārsvarā pastāvīgi glabājami dokumenti, kuru fiziskā stāvokļa aizsardzībai, lai neizgaismotu un neietekmētu dokumentu teksta redzamību un lietu fizisko stāvokli, dokumentus glabā īpaši noteiktos glabāšanas apstākļos (skatīt MK noteikumu Nr.747 sesto nodaļu un 2.pielikumu). Dokumentu ietekmēšana ar papildus apgaismojumu (zibspuldzi, papildus apgaismojošām ierīcēm, atstarotājiem, pietuvināšanas lēcu) var ietekmēt dokumentu fizisko stāvokli. Savukārt statīvu un citu palīglīdzekļu, piemēram, skavu vai turētāju, izmantošana var bojāt dokumentus un *(vai)* ietekmēt šo dokumentu saglabāšanu nākamajām paaudzēm. Attiecīgi statīvu izmantošana var traucēt citu apmeklētāju darbu.  Fiziskām personām bez maksas atļaujot iegūt publisko dokumentu kopiju, kam nav pieejamības ierobežojumu un kuru reproducēšanu neierobežo autortiesības, ar savām foto ierīcēm bez zibspuldzes, statīva vai citām palīgierīcēm (ar nosacījumu, ka fiziskā persona iegūtos dokumentu kopijas izmanto personiskiem vai zinātniskiem mērķiem), tiks samazināti izdevumi tādām sabiedrības grupām kā studenti, zinātnieki un citas fiziskas personas, kas izmanto Arhīva dokumentus zinātnisko darbu izstrādē, personiskos pētījumos u.tml.  Saistībā ar inovācijām un tehnoloģisko iekārtu attīstību atbilstoši mūsdienu tehniskajām iespējam Projekta 2.punkts paredz izteikt MK noteikumu Nr.747 3.pielikumu jaunā redakcijā, nosakot tehniskās prasības attiecībā uz Arhīva dokumentu nodrošinājuma kopiju izgatavošanu. |
| 3. | Projekta izstrādē iesaistītās institūcijas | Kultūras ministrija, Arhīvs. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz fiziskām personām, kas Arhīva telpās izmanto vispārpieejamus Arhīva publiskos dokumentus un ar savu personisko tehniku vēlas iegūt šo dokumentu kopijas personīgai lietošanai vai zinātniskiem mērķiem, kā arī Arhīva nodarbinātajiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts samazina izmaksas fiziskām personām vispārpieejamu Arhīva publisko dokumentu neapliecinātu kopiju izgatavošanai ar savām personiskās tehnikas foto ierīcēm personīgām vajadzībām vai zinātniskiem pētījumiem, izmantojot dokumentus Arhīva telpās. |
| 3. | Administratīvo izmaksu monetārs novērtējums | Projektā ietvertais regulējums jaunas administratīvās izmaksas neradīs. |
| 4. | Cita informācija | Nav |

*Anotācijas III, IV un V sadaļa – Projekts šo jomu neskar.*

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Projektā noteikto tiesisko regulējumu tiks nodrošināti Arhīva informatīvi un skaidrojoši pasākumi esošā valsts budžeta ietvaros. |
| 2. | Sabiedrības līdzdalība projekta izstrādē | Projektā regulētie jautājumi izskatīti Arhīvu padomes 2013.gada 17.decembra un 2016.gada 27.oktobra sēdēs. Projekta izstrādes gaitā notika konsultācijas ar Latvijas Arhīvistu biedrību. Projekts izskatīts Latvijas Arhīvistu biedrības 2017.gada 17.februāra valdes sēdē. |
| 3. | Sabiedrības līdzdalības rezultāti | Latvijas Arhīvistu biedrība un Arhīvu padomeatbalsta Projekta turpmāku virzību. |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Arhīvs, Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

Sprūdža 67212539

[Mara.Sprudza@arhivi.gov.lv](mailto:Mara.Sprudza@arhivi.gov.lv)